Hernando de Soto
Hernando de Soto (1496 ò 1497, Extremadura - 21 de mai de 1542, Arkansas) es un conquistador espanhòu.

Nascut dins una familha nobla mai paura d'Extremadura, embarquèt per America en 1514. Sota la direccion dau governador Pedro Arias Dávila, participèt a la conquista de Panamà. Puei, s'engatjèt dins l'armada de Francisco Pizarro e participèt a la conquista de l'Empèri Inca durant leis ans 1530.

Vengut riche, de Soto se maridèt amb Inés de Bobadilla, la filha de Pedro Arias Dávila, e integrèt ansin l'aristocracia auta. En 1539, interessat per lei racòntes de l'expedicion de Pánfilo de Narváez en America dau Nòrd, decidèt d'organizacion una expedicion novèla dins la region en vista de cercar d'aur e un passatge vèrs la « mar dau Sud » qu'auriá permés d'arribar en China. De 1539 a 1542, explorèt ansin lo sud-èst deis Estats Units actuaus e descurbiguèt la vau de Mississipí. Moriguèt durant aquela exploracion en causa d'una malautiá.

Solament 300 òmes subrevisquèron a aquela expedicion sus un efectiu iniciau de 700. Pasmens, l'expedicion de Soto aguèt de consequéncias importantas en America dau Nòrd. Premier, lei contactes ostils entre Espanhòus e Amerindians dictèron largament lo debanament deis expedicions seguentas. Puei, de cavaus e de pòrcs s'escapèron durant lo viatge. S'adaptèron ai condicions localas e formèron de populacions fèras que foguèron en partida domesticadas per lei pòbles indigèns. Enfin, lo lòng trajècte deis Europèus dins la region i favorizèt la difusion de malautiás europèas que decimèron lei populacions localas.

Liames intèrnes 

 Conquistador.
 Mississipí.

Bibliografia 

 (en) Lawrence A. Clayton, Vernon J. Knight e Edward C. Moore, The de Soto Chronicles. The Expedition of Hernando de Soto to North America in 1539–1543, University of Alabama Press, 1993

Nòtas e referéncias 

Conquistador